Verslaggewer op ‘spesiale verlof’ ná aantygings by Zondo-kommissieRanjeni Munusamy (Foto: Twitter) Die senior joernalis Ranjeni Munusamy is deur die Tiso Blackstar Group op spesiale verlof geplaas ná aantygings teen haar by die Zondo-kommissie van Ondersoek na staatskaping aan die lig gekom het. Die mediahuis het Woensdag in ŉ verklaring gesê Munusamy was nie een van sy werknemers in die periode waarna die beskuldigings verwys nie. “Ons ondersteun die beginsel dat iemand onskuldig is totdat hulle skuldig bevind word en die beginsels van natuurlike geregtigheid om albei kante van die verhaal aan te hoor. Ons het egter spesiale verlof aan haar toegestaan, gegewe die erns van die bewerings. Die redakteur van die Sunday Times, Bongani Siqoko, het Woensdag reeds met ŉ interne ondersoek begin net ná die kommissie Munusamy van die bewerings in kennis gestel het.” In getuienis voor die kommissie is onthul dat ŉ bedrag van meer as R140 000 in 2008 glo van ŉ geheime fonds van die polisie se misdaadintelligensie-eenheid aan Munusamy oorbetaal is om haar voertuiglening af te betaal. Munusamy ontken alle bewerings en het ŉ prokureur gekontak om ŉ reaksie saam te stel. Aldus die verklaring van Tiso Blackstar sal die maatskappy ŉ finale besluit oor die saak neem ná sy interne ondersoek afgehandel is. “Die maatskappy se belange, sy beleide en Munusamy se regte sal in ag geneem word.”